Eesti õlletootjate liit viis esmakordselt läbi õlle mainet ning õllega seotud hoiakuid ja suhtumisi hindava uuringu, mille tulemusel selgus, et enamik eestimaalastest peab õlle mainet Eestis heaks.    Juunis Turu-uuringute ASi läbiviidud küsitluse tulemuste järgi pidas õlle mainet heaks või pigem heaks üle 80 protsendi küsitletutest.    Turu-uuringute ASi toote- ja tarbimisuuringute juhi Iivi  Riivits-Arkonsuo sõnul uuriti küsitluse käigus ühe punktina ka inimeste suhtumist õllele seatud müügipiirangutesse.    «62 protsenti vastanutest leidis, et õlut peaks müüma sama kaua, kui kauplus on avatud, ning 54 protsendi arvates ei ole kellaajaline müügipiirang õllele põhjendatud,» ütles Riivits-Arkonsuo.    Uuringust joonistus välja ka pilt õlle tarbijatest. Rohkem joovad õlut mehed, 20-29 aastased, eraettevõttes töötajad, oskustöölised ja suurema sissetulekuga inimesed.    Õllejoomises on tagasihoidlikumad naised, eakad, üksinda elavad ja madalama sissetulekuga inimesed.    Tarbija24.ee